Padomes nostāju attiecībā uz priekšlikuma pieņemšanu Eiropas Parlamenta un Padomes regulai, ar ko izveido apmaiņas, atbalsta un mācību programmu euro aizsardzībai pret viltošanu (programmu “Perikls IV”) laikposmam no 2021. līdz 2027. gadam

2018/0194 (COD)

KOMISIJAS PAZIŅOJUMS EIROPAS PARLAMENTAM,



ko izstrādā atbilstīgi Līguma par Eiropas Savienības darbību 294. panta 6. punktam,



par

Padomes nostāju attiecībā uz priekšlikuma pieņemšanu Eiropas Parlamenta un Padomes regulai, ar ko izveido apmaiņas, atbalsta un mācību programmu euro aizsardzībai pret viltošanu (programmu “Perikls IV”) laikposmam no 2021. līdz 2027. gadam





1.Konteksts

Datums, kad priekšlikums nosūtīts Eiropas Parlamentam un Padomei:

(COM(2018) 0369 / 2018/0194 COD) 2018. gada 31. maijs Eiropas Ekonomikas un sociālo lietu komitejas atzinuma datums: 2018. gada 19. septembris Eiropas Centrālās bankas nostājas datums 2018. gada 16. augusts Eiropas Parlamenta nostājas datums (pirmais lasījums): 2019. gada 13. februāris Padomes nostājas pieņemšanas datums: 2020. gada 13. aprīlis

2.Komisijas priekšlikuma mērķis

Euro kā Savienības vienotā valūta ir Eiropas interešu pamatā, kuras integritāte ir jāaizsargā visās tās dimensijās. Euro viltošana rada patiesu problēmu Savienībai un tās iestādēm. Tās draudi joprojām ir būtiski, par ko liecina arvien lielāka augstas kvalitātes viltotu euro un drošības elementu, piemēram, hologrammu, pieejamība internetā/tumšajā tīklā un viltošana karstajos punktos, piemēram, Kolumbijā, Peru un Ķīnā. Viltojumi kaitē iedzīvotājiem un uzņēmumiem, jo radītie zaudējumi netiek atlīdzināti pat tad, ja viltojumi saņemti labticīgi. Vispārīgāk runājot, euro viltošana ietekmē iedzīvotāju un uzņēmumu likumīgā maksāšanas līdzekļa statusu un uzticību īstām euro banknotēm un monētām. Programmai ir šāds vispārējais mērķis: novērst viltošanu un ar to saistīto krāpšanu un cīnīties pret to, tādējādi uzlabojot Savienības ekonomikas konkurētspēju un nodrošinot publisko finanšu ilgtspēju.

Programmai ir šāds konkrēts mērķis: aizsargāt euro banknotes un monētas pret viltošanu un ar to saistītu krāpšanu, atbalstot un papildinot dalībvalstu veiktos pasākumus, un palīdzot kompetentajām valstu un Savienības iestādēm īstenot to centienus izveidot ciešu un regulāru sadarbību un paraugprakses apmaiņu starp pašām iestādēm un ar Komisiju, vajadzības gadījumā iesaistot trešās valstis un starptautiskās organizācijas. Šā Komisijas priekšlikuma juridiskais pamats ir Līguma par Eiropas Savienības darbību (LESD) 133. pants.

3.Komentāri par Padomes nostāju

Padomes 1. lasījumā pieņemtā nostāja pilnībā atspoguļo trialogā panākto Eiropas Parlamenta, Padomes un Komisijas vienošanos, kuru noslēdza 2021. gada 29. janvārī. Šīs vienošanās galvenie punkti ir šādi:

–saskaņā ar 2. pantu programmas vispārīgais mērķis būs šāds: novērst viltošanu un ar to saistīto krāpšanu un cīnīties pret to, saglabāt euro banknošu un monētu integritāti, tādējādi stiprinot iedzīvotāju un uzņēmumu uzticēšanos šo banknošu un monētu īstumam un līdz ar to sekmējot uzticēšanos Savienības ekonomikai, vienlaikus nodrošinot publisko finanšu ilgtspēju.

–Programmas īstenošanai paredzētais finansējums saskaņā ar 3. pantu būs 6 193 284 EUR.

–Sagatavojot darba programmas saskaņā ar 10. pantu, Komisija ņem vērā ECB un Eiropola veiktās un plānotās darbības, cīnoties pret euro viltošanu un ar to saistīto krāpšanu.

–Uz finansiālu atbalstu var pretendēt arī informācijas apmaiņa saistībā ar paraugpraksi par euro viltošanas un ar to saistītās krāpšanas novēršanu.

–Eiropas Centrālā banka tiek pievienota to iestāžu sarakstam, kurām jāsniedz ikgadējie rezultāti par programmas rezultātiem.

–Vārds neatkarīgs, kā tas lietots pašreizējā regulā par programmu “Perikls 2020”, tiek ietverts 13. pantā, kurā paredzēts veikt neatkarīgu vidusposma novērtēšanu.

–Pielikumā ir iekļauti šādi darbības rādītāji, par kuriem programmas novērtēšanai vienojās abi likumdevēji:

·a) atklātais viltoto euro skaits;

·b) likvidēto nelegālo ražotņu skaits;